**KAD POBIJEDI LJUBAV**

Roman Kad pobijedi ljubav je djelo koje je napisala Maja Brajko-Livaković. Rođena je 1959. godine. Djetinjstvo je provela u Bolu na Braču, gdje je završila osnovnu školu i gimnaziju. Diplomirala je u Zagrebu. U svojim romanima i pripovijetkama piše o svijetu prirode, njegovu očuvanju i o problemima odrastanja mladeži. Njezina najpoznatija djela su: Finka Fi, Sirena i oblak, Kad pobjedi ljubav, Nije fer i mnoga druga.

Ovaj roman prati život djevojčice Dore i živote njezinih prijatelja i prijateljica. Dorin otac je otišao raditi u inozemstvo i rijetko viđa svoju kćer i ženu. Dora utjehu traži u hrani. Njezina najbolja prijateljica Iva je jedina kojoj dopušta da ju zove debelom i samo njoj otkriva svoje tajne. Darko je dječak koji živi u zgradi nasuprot Dorinoj i u nju je zaljubljen. Darko je odlikaš, pristojan je i smiješan, a nekad i pomalo buntovan. Doru prati kući svaki dan i gleda ju kroz prozor svoje zgrade.

Jedne noći, Iva poziva Doru na zabavu na kojoj je bio njen dečko Vjeko koji je pio alkohol i pušio. Iva je shvatila da on nije za nju i da ga treba ostaviti, a Dora se brzo uklopila u društvo. Upoznala je Dinka i odmah se zaljubila. Dora je zatim napravila zabavu u svojoj kući s njenim školskim prijateljima, međutim na zabavu joj je upao Dinko sa svoja dva prijatelja. Ta dva prijatelja imali su nadimke Lennon i Reed i izgledali su jadno i blijedo. Što Dora nije shvatila je da se Dinko zapravo skriva od policije jer je on diler, a Lennon i Reed su njegovi klijenti. Te večeri je Dinko izvadio smeđi prah. To je bio njihov prvi susret s drogom. Dinko kasnije bude uhićen, a Lennon i Reed ostanu bez droge.

Dora im odluči pomoći, pa zbog toga počne naglo mršavjeti i padaju joj ocjene u školi. Iva i Darko cijelo vrijeme smišljaju planove kako bi spasili svoju prijateljicu. Knjige ima i vrlo zanimljive ilustracije koje stalno drže pažnju čitatelja koje je crtao Zagrepčanin Matija Pisačić.

Preporučam knjigu svim uzrastima jer se bavi važnom i teškom tematikom, a mnogo se ljudi mogu poistovjetiti s njom ili imaju nekog s takvim problemima oko njih.

Antonio Šulenta, 8. razred